Ondersoek geëis na 'ernstige bewerings' teen Maties-rektor | Maroela Media
Ondersoek geëis na 'ernstige bewerings' teen Maties-rektor
Die DA het gesê hy het met skok en teleurstelling verneem van die bewerings teen die rektor van die Universiteit Stellenbosch (US), prof. Wim de Villiers.
Dr. Leon Schreiber, LP en die DA se kiesafdelingshoof vir Stellenbosch, sê volgens mediaberigte het De Villiers na bewering op 'n onvanpaste wyse probeer om vir regter Edwin Cameron van die Konstitusionele Hof te oortuig om die universiteit se nuwe kanselier te word terwyl Cameron die hofsaak teen die US se taalbeleid om Afrikaans prakties af te skaf, aangehoor het.
"Die DA doen 'n beroep op die US en relevante wetstoepassingsowerhede om onmiddellik 'n ondersoek van stapel te stuur na De Villiers se beweerde optrede.
"Universiteite is uiters belangrike instellings in ons samelewing, en dit is ononderhandelbaar dat hul bestuurders ten alle tye bo alle verdenking behoort te staan. Terselfdertyd is geen persoon verhewe bo die gereg nie, en De Villiers behoort tot verantwoording geroep te word vir sy beweerde optrede."
Schreiber het mediaberigte aangehaal waarvolgens De Villiers glo aangehou het om Cameron te probeer oortuig om kanselier te word selfs nadat Cameron die aanbod aanvanklik van die hand gewys het.
Schreiber voer aan dat Cameron reeds by die aanvanklike aanbod van die kanseliersamp sy kommer daaroor uitgespreek het.
"Wat egter nog meer skokkend is, is dat De Villiers skynbaar aangehou het om Cameron te probeer verlei met die kanseliersamp selfs nadat die regter aanvanklik die aanbod van die hand gewys het, voordat hy dit later op De Villiers se aandrang aanvaar het.
"De Villiers se optrede skep die uiters kommerwekkende indruk dat die rektor van die US gepoog het om sy mag om die kanselier aan te wys misbruik het, in 'n poging om 'n regter van die Konstitusionele Hof op 'n onbehoorlike wyse te beïnvloed."
Die SAUK berig dat De Villiers ontken het dat hy op enige wyse betrokke was in die proses om 'n nuwe kanselier aan te stel. Volgens hom was sy enigste korrespondensie met Cameron rakende sy beskikbaarheid vir die pos en het Cameron die pos toe van die hand gewys.
De Villiers het gesê hy is positief dat hy te goeder trou opgetree het en dat die verkiesingsproses uiteindelik in ooreenstemming met die universiteit se beleid plaasgevind het.
DA Edwin Cameron In die nuus Maties-taalbeleid Universiteit Stellenbosch
Eskom gekap oor 'onbillike ontslag' ná beurtkrag
2018-matrieks: Net 7% slaag tweejaar-eksamen
Nog een van die Stellenbosch se boys (Mafia) wat dink hy is onaantasbaar…….
Hierdie rektor laat n slegte smaak in mens se mond. Hy het duidelik n probleem met Afrikaanse mense. Hy is seker n Engelse persoon wat toevallig n Afrikaanse van het. Maar die Afrikaners moet die US nou uitlos laat dit vergaan soos dit bestem is om te doen. Ondersteun die nuwe Afrikaanse universiteit en beweeg aan.
Ai, dat die ultra-liberaliste nou hierdie tipe van probleem onder mekaar het…
Daar behoort vrae gevra te word oor Het Jan Marais Nasionale Fonds se skenkings en beurse aan US, noudat dit nie meer Afrikaans gelyk met Engels bevorder nie, maar uitsluit van US as onderrigtaal.
Wit mense julle laat my skaam kry julle probeer regtig alles in julle vermoë om korrup te wees. Die Engelse en rassisme baie min mense gaan julle iets daarvan kan leer.Julle haat Afrikaans meer.